Hout maar nog nie koud | SARIE
FOTO Henk Hattingh	9 Februarie 2017
Hout maar nog nie koud	deur Lounette Fourie en Anita Rossouw
Ons sit almal met die een of ander meubelstuk wat ons geërf het en nie heeltemal ons smaak is nie. Die geheim is om dit op ’n slim manier deel te maak van jou interieur. Meubels wat nie meer so blinknuut is nie, dra juis by tot die unieke persoonlikheid van ’n vertrek. Hier’s ’n paar voorbeelde van hoe jy dit kan laat werk.
1. Skep ’n leeshoekie
’n Antieke tafel, stoel en klassieke prent word hier gekombineer met ’n hipermoderne perspeks-leeslamp. Die kontras tussen perpeks en hout lig die hele atmosfeer.
2. Maak bal-en-klou-meubels nuut
In die veertigs en vyftigs was soliede inheemse houtmeubels met bal-en-klou-pote hoogmode in Suid-Afrika. Die stukke is sterk en stewig, maar vernuwe die voorkoms deur byvoorbeeld ’n tafel se pote ’n vars kleur te verf en die blad af te skuur, met bleikmiddel te behandel en ’n ligte kleurwas te gee. Kombineer dit met stoele met skoon, moderne lyne. So werk oud en nuut perfek saam.
3. Ou stoele kry nuwe sitplekke
Hierdie twee riempiestoele het ’n moderne afwerking gekry met gevlegte groen sitplekke. Egte leerriempies is nie meer so algemeen beskikbaar nie, maar kan suksesvol vervang word met sterk sintetiese koord in helder kleure. Die stoele gee ’n warm, huislike gevoel aan ’n moderne vertrek met betonmure en kontemporêre bykomstighede.
’n Los mat is baie meer as net ’n vloerbedekking. Dit trek die hele voorkoms van ’n vertrek bymekaar en vorm ’n fokuspunt. Matte gee kleur, tekstuur en dra by tot ’n warm en knus gevoel. Hier’s ’n paar wenke om die perfekte los mat …